In nomine sanctæ et individuæ Trinitatis, ego Hugo, Autissiodorensis episcopus, notum volo fieri, tam præsentibus quam futuris, quod Hugo de Booliaco et Salo, frater ejus, quicquid apud Sanctam-Porcariam habebant, in bosco et in plano, in pratis et aquis, et quicquid in toto territorio ab eis tenebatur, ecclesiæ Pontiniaci, fratribusque ejusdem loci, in manu Guichardi, abbatis, dederunt et in perpetuum libere et quiete possidendum concesserunt: ut autem liberius, quietiusque possiderent, in fide sua promiserunt, memoratus Hugo et frater ejus, quod terram ipsam ad habitationem hominum suorum immunem et incultam facerent et domos ipsorum, cum pace eorumdem, a toto territorio auferrent; unde sexaginta et quinque libras habuit ipse Hugo. Hoc laudavit Adam, vicecomes Barri, avunculus eorum; et filii ejus Guido, Adam et Anselmus; qui vicecomes habuit etiam centum solidos. Et ut conventio ista firmiter teneretur et ne aliquod etiam impedimentum Pontiniacensibus fratribus oriretur, Daimbertus de Saliniaco, cum fratribus suis Bochardo et Stephano, super casamento Salonis accepit in manu. Præterea idem Salo donavit prædictæ ecclesiæ noias suas de ponte Naizelas; et etiam viginti octo libras habuit. Testes sunt Guiardus, clericus; Guillelmus de Pruneto; Gofridus de Molendino; Ansellus et Iterius. Actum anno ab incarnatione Domini millesimo centesimo quadragesimo sexto.